Tronk toe oor ŉ selfieFoto: yellowstonenps/Instagram ŉ Amerikaanse vrou wat te naby aan ŉ grizzlybeer wou kom sodat sy ŉ foto kon neem, is vier dae lank tronk toe gestuur. Samantha Dehring het slegs ŉ paar meter van die enorme dier en haar drie kleintjies gestaan toe sy in Meimaand in die Yellowstone- nasionale park ŉ foto wou neem. Die 25-jarige Dehring was saam met ŉ groep toeriste toe die beer opgedaag het. Ander besoekers het teruggetree en skuiling in hul voertuie gaan soek – in opdrag van veldbewaarders, maar Dehring het nader aan die beer gestap en foto’s bly neem. “Om ŉ grizzlyma te nader met haar kleintjies is absoluut dwaas,” het waarnemende staatsaanklaer Bob Murray in Wyoming gesê waar die grootste deel van dié groot reservaat geleë is. “Dit is blote geluk dat Dehring hier staan as ŉ strafregtelike beskuldigde en nie ŉ verskeurde toeris nie. Die diere in Yellowstone-park is wild. Dit is nie ŉ dieretuin waar diere agter veilige heinings aanskou kan word nie. Hulle loop vrylik rond in hul natuurlike habitat. As hulle bedreig word, sal hulle daarvolgens optree.” Parkreëls bepaal dat besoekers minstens 90 m van bere en wolwe moet wegbly. Dehring het skuld beken en is vier dae tronkstraf opgelê met ŉ boete van $1 000 (byna R15 000). Yellowstone was die eerste nasionale park in die VSA. Dit strek oor meer as 7 700 km² en het toeristebestemmings soos Old Faithful, ŉ yslike groot geiser. Die park was die inspirasie vir Jellystone Park in die 1960’s tekenprent Yogi Bear met ŉ vriendelike maar permanente honger beer wat gereeld besoekers se piekniekmandjies deursoek.